b"\n_START_ARTICLE_\nVelimir Zajec\n_START_SECTION_\nUra pelaajana\n_START_PARAGRAPH_\nZajec aloitti pelaajauransa NK Dinamo Zagrebin joukkueessa 18-vuotiaana nuorukaisena 1974. H\xc3\xa4n pelasi Dinamon keskikent\xc3\xa4ll\xc3\xa4 kymmenen kauden ajan uurastaen yli 200 liigaottelua. Zajec voitti Dinamossa Jugoslavian mestaruuden 1981/82 sek\xc3\xa4 kaksi cupin mestaruutta. Zajec siirtyi 1984 kreikkalaisj\xc3\xa4tti Panathinaikosiin, jossa h\xc3\xa4n pelasi uransa nelj\xc3\xa4 viimeist\xc3\xa4 kautta. Zajec oli t\xc3\xa4rke\xc3\xa4 osa Panathinaikosin joukkuetta, joka voitti Kreikan tuplamestaruuden kaudella 1983/84. H\xc3\xa4n lopetti pelaajauransa Kreikan cupin mestarina kauden 1987/88 j\xc3\xa4lkeen._NEWLINE_Maajoukkuetasolla Zajec edusti Jugoslaviaa 36 A-maaottelussa ja toimi maajoukkueen kapteenina. H\xc3\xa4n oli mukana Jugoslavian MM-joukkueessa 1982 sek\xc3\xa4 EM-joukkueessa 1984. Molemmilla kerroilla tie katkesi jo alkulohkoon.\n_START_SECTION_\nUra valmentajana\n_START_PARAGRAPH_\nPelaajauransa j\xc3\xa4lkeen Zajec jatkoi ty\xc3\xb6skentely\xc3\xa4 jalkapallon parissa toimien NK Dinamo Zagrebin urheilutoimenjohtajana 1989\xe2\x80\x931991. T\xc3\xa4m\xc3\xa4n pestins\xc3\xa4 j\xc3\xa4lkeen h\xc3\xa4n siirtyi Panathinaikosin organisaatioon nuorten akatemian valmentajaksi. Kaudella 1996/97 h\xc3\xa4n toimi my\xc3\xb6s Panathinaikosin p\xc3\xa4\xc3\xa4valmentajana. Seuraavana vuonna h\xc3\xa4n palasi takaisin Dinamo Zagrebiin ja toimi seuran p\xc3\xa4\xc3\xa4valmentajana 1998\xe2\x80\x931999. Zajecin johdolla seura eteni Mestarien liigassa lohkovaiheeseen. Seura sijoittui lohkossaan toiseksi, mutta ei p\xc3\xa4\xc3\xa4ssyt jatkoon toisen kierroksen lohkosta. Zajec sai potkut ennen kauden loppua._NEWLINE_Dinamo-potkujensa j\xc3\xa4lkeen Zajec toimi 2002\xe2\x80\x932004 Panathinaikosin urheilutoimenjohtajana, kunnes siirtyi Portsmouthin urheilutoimenjohtajaksi. Joulukuussa 2004 h\xc3\xa4nest\xc3\xa4 tuli Pompeyn p\xc3\xa4\xc3\xa4valmentaja Harry Redknappin l\xc3\xa4hdetty\xc3\xa4 seurasta.  Huhtikuussa 2005 h\xc3\xa4n siirtyi takaisin urheilutoimenjohtajaksi ranskalaisen Alain Perrin'n noustua p\xc3\xa4\xc3\xa4valmentajaksi.  Lopulta h\xc3\xa4n j\xc3\xa4tti seuran lokakuussa 2005 henkil\xc3\xb6kohtaisten syiden vuoksi. _NEWLINE_Toukokuussa 2010 Zajec palasi l\xc3\xa4hes viiden vuoden tauon j\xc3\xa4lkeen valmennusteht\xc3\xa4viin allekirjoitettuaan kaksivuotisen sopimuksen tuoreen Kroatian mestarin NK Dinamo Zagrebin kanssa.  Pesti j\xc3\xa4i kuitenkin lyhyeksi Dinamon pudottua elokuussa Mestarien liigan 3. karsintakierroksella moldovalaiselle FC Sheriffille. Zajec sai potkut otteluparin j\xc3\xa4lkeen."